Nativity 4
author: Ephrem the Syrian
created: mid-4th century
source date: 1959
language: syr
availability: Creative Commons — Attribution 4.0 International — CC BY 4.0 https://creativecommons.org/licenses/by/4.0/ [This electronic edition is designed for open access reuse. The Syriac base text is in the public domain. The TEI XML edition is copyrighted by James E. Walters and is released under a Creative Commons Attribution 4.0 International Public License (CC BY 4.0).] [The HTML page is copyrighted by Vanderbilt University and released under a under a Creative Commons Attribution 4.0 International Pu (http://creativecommons.org/licenses/by/4.0/)

ܬܽܘܒ ܕܒܶܝܬ ܝܰܠܕܳܐ
ܥܰܠ ܩܳܠܳܐ ܕܐܶܬܟܰܢܰܫܘ ܢܶܥܒܶܕ ܒܺܝܪܰܚ ܢܺܝܣܳܢ

1

ܒܪܺܝܟ ܗܽܘ ܡܳܪܝ ܝܰܘܡܳܟ ܗܰܘ ܩܰܕܡܳܝܳܐ
ܕܒܶܗ ܗܽܘ ܪܫܺܝܡ ܗܳܢܳܐ ܝܽܘܡ ܥܰܕܥܺܕܳܟ
[ܥܽܘܢܺܝܬܳܐ : ܒܪܺܝܟ ܗܽܘ ܕܝܰܗܒܳܟ ܠܰܢ ܟܰܕ ܠܳܐ ܫܰܐܶܠܢܳܟ
ܕܒܳܟ ܢܰܘܕܶܐ ܠܐܰܒܽܘܟ ܥܰܠ ܡܰܘܗܰܒܬܶܗ]

2

ܝܰܘܡܳܟ ܠܳܟ ܕܳܡܶܐ ܕܪܳܚܶܡ ܐ̱ܢܳܫܰܐ ܗ̱ܘ
ܕܡܶܬܝܰܒܰܠ ܘܐܳܬܶܐ ܥܰܡ ܟܽܠ ܕܳܪ̈ܺܝܢ

3

ܝܰܘܡܰܐ ܗ̱ܘ ܕܡܰܫܠܶܡ ܥܰܡ ܩܰܫܺܝ̈ܫܶܐ
ܘܗܳܦܶܟ ܕܢܶܫܪܶܐ ܥܰܡ ܝܰܠܽܘܕ̈ܶܐ

4

ܝܰܘܡܰܐ ܗ̱ܘ ܕܰܒܚܽܘܒܶܗ ܡܚܰܕܶܬ ܢܰܦܫܶܗ
ܕܰܢܚܰܕܶܬ ܚܰܝܠܶܗ ܥܰܬܺܝܩܽܘܬܰܢ

5

ܝܰܘܡܳܟ ܡܳܐ ܕܰܣܥܰܪܢ ܘܰܥܒܰܪ ܘܐܶܙܰܠ
ܒܰܚܢܳܢܶܗ ܦܳܢܶܐ ܘܬܽܘܒ ܣܳܥܰܪ ܠܰܢ

6

ܝܳܕܰܥ ܕܰܣܢܺܝܩܳܐ ܗ̱ܝ ܐܢܳܫܽܘܬܳܐ
ܟܽܠܶܗ ܠܳܟ ܕܳܡܶܐ ܟܰܕ ܫܳܐܶܠ ܠܳܗܿ

7

ܣܢܺܝܩܳܐ ܗ̱ܝ ܒܪܺܝܬܳܐ ܥܰܠ ܡܰܒܽܘܥܶܗ
ܘܠܶܗ ܡܳܪܝ ܐܰܝܟ ܕܐܳܦ [ܠܳܟ] ܨܰܗܝܳܐ ܟܽܠܳܗܿ

8

ܝܰܘܡܰܐ ܗ̱ܘ ܕܥܰܠ ܙܰܒ̈ܢܶܐ ܡܰܡܠܶܟ [ܢܺܝܪܶܗ]
ܘܢܽܘܓܪܳܐ ܙܳܟܶܐ ܟܽܠ ܠܳܐ [ܡܰܥܒܰܪ ܠܶܗ]

9

[ܥܒܰܪܘ ܓܶܝܪ ܐܳܦ ܡܰܠܟ̈ܶܐ ܥܰܡ ܝܽܘܩܢܰܝ̈ܗܽܘܢ
ܘܰܒܛܶܠܘ] ܥܰܕܺܥ̈ܕܶܐ ܕܕܽܘܟܪ̈ܳܢܰܝܗܽܘܢ

10

ܫܽܘܠܛܳܢܶܗ ܕܝܰܘܡܳܟ ܐܰܝܟ ܕܺܝܠܳܟ ܗܽܘ
ܕܰܡܬܺܝܚ ܥܰܠ ܕܳܪ̈ܶܐ ܕܐܶܬܰܘ ܘܐܳܬܶܝܢ

11

ܝܰܘܡܳܟ ܠܳܟ ܕܳܡܶܐ ܕܟܰܕ ܗܽܘ ܚܰܕ ܗܽܘ
ܣܰܪܥܶܦ ܘܰܣܓܺܝ ܠܶܗ ܕܢܶܕܰܡܶܐ ܒܳܟ

12

ܒܗܳܢܳܐ ܡܳܪܝ ܝܰܘܡܳܟ ܕܠܰܢ ܩܰܪܺܝܒܰܐ ܗ̱ܘ
ܚܙܰܝܢܳܝܗܝ ܠܝܰܠܕܳܟ ܗܰܘ ܪܰܚܺܝܩܳܐ

13

ܐܰܟܘܳܬܳܟ ܝܰܘܡܳܟ ܢܶܗܘܶܐ ܠܰܢ ܡܳܪܝ
ܢܶܗܘܶܐ ܡܶܨܥܳܝܳܐ ܘܥܳܪܶܒ ܫܰܝܢܳܐ

14

ܝܰܘܡܳܟ ܗܽܘ ܪܰܥܺܝ ܫܡܰܝܳܐ ܘܐܰܪܥܳܐ
ܕܒܶܗ ܢܚܶܬ ܥܶܠܳܝܳܐ ܨܶܝܕ ܬܰܚ̈ܬܳܝܶܐ

15

ܝܰܘܡܳܟ ܗܽܘ ܡܶܫܟܰܚ ܠܰܡܪܰܥܳܝܽܘ
ܠܗܰܘ ܟܺܐܢܳܐ ܕܰܪܓܶܙ ܥܰܠ ܚܰܘ̈ܒܳܬܰܢ

16

ܗܳܐ ܪ̈ܶܒܽܘ ܚܰܘܒܺܝ̈ܢ ܫܒܰܩ ܠܰܢ ܝܰܘܡܳܟ
ܕܒܶܗ ܗܰܘ ܕܢܰܚܘ ܪ̈ܰܚܡܶܐ ܥܰܠ ܚܰܝ̈ܳܒܶܐ

17

ܪܰܒ ܗܽܘ ܡܳܪܝ ܝܰܘܡܳܟ ܠܳܐ ܢܶܙܥܰܪ ܒܰܢ
ܢܶܪܚܰܡ ܒܰܥܝܳܕܶܗ ܥܰܠ ܣܰܟܠܽܘܬܰܢ

18

ܘܐܶܢܗܽܘ ܕܟܽܠ ܝܽܘܡ ܡܳܪܝ ܫܦܺܝܥ ܫܽܘܒܩܳܢܳܟ
ܟܡܳܐ ܝܰܬܺܝܪ ܢܶܣܓܶܐ ܒܗܳܢܳܐ ܝܰܘܡܳܐ

19

ܟܽܠܗܽܘܢ ܝܰܘܡ̈ܳܬܳܐ ܡܶܢ ܓܰܙܶܗ ܗܽܘ
ܕܝܰܘܡܳܟ ܢܰܨܺܝܚܳܐ ܩܢܰܘ ܛܳܒ̈ܳܬܳܐ

20

ܟܽܠܗܽܘܢ ܥܰܕܥܺܕ̈ܶܐ ܡܶܢ ܣܺܝܡ̈ܳܬܶܗ
ܕܗܳܢܳܐ ܥܰܕܥܺܕܳܐ ܫܦܰܪܘ ܘܐܶܨܛܰܒܰܬܘ

21

ܪ̈ܰܚܡܰܝܟ ܒܝܰܘܡܳܟ ܐܰܫܦܰܥ ܠܰܢ ܡܳܪܝ
ܐܰܘܕܰܥ ܠܰܢ ܝܰܘܡܳܟ ܡܶܢ ܟܽܘܠ ܝܰܘܡܺܝ̈ܢ

22

ܕܪܰܒ ܗܽܘ ܒܶܝܬ ܓܰܙܶܗ ܕܝܽܘܡ ܡܰܘܠܳܕܳܟ
ܢܶܗܘܶܐ ܦܳܪܽܘܥܳܐ ܚܠܳܦ ܚܰܝ̈ܳܒܶܐ

23

ܪܰܒ ܗܽܘ ܗܳܢ ܝܰܘܡܳܐ ܡܶܢ ܝܰܘܡܺܝ̈ܢ
ܕܒܶܗ ܢܦܰܩ ܚܰܢܳܢܳܐ ܨܶܝܕ ܚܰܛܳܝ̈ܶܐ

24

ܣܺܝܡܰܬ ܣܰܡ̈ܡܳܢܶܐ ܗ̱ܘ ܝܰܘܡܳܟ ܪܰܒܳܐ
ܕܒܶܗ ܕܢܰܚ ܣܰܡ ܚ̈ܰܝܶܐ ܠܰܡܡܰܚܰܝ̈ܳܐ

25

ܐܰܘܨܰܪ ܥܽܘܕܪ̈ܳܢܶܐ ܗ̱ܘ ܝܰܘܡܳܐ ܗܳܢܳܐ
ܕܒܶܗ ܐܰܙܠܶܓ ܢܽܘܗܪܳܐ ܥܰܠ ܣܰܡܝܽܘܬܰܢ

26

ܟܶܐܡܰܬ ܐܳܦ ܟܰܦܳܐ ܛܥܺܝܢ ܠܰܢ ܘܐܳܬܶܐ
ܕܡܶܢܳܗܿ ܪܕܳܐ ܣܶܒܥܳܐ ܥܰܠ ܟܰܦܢܽܘܬܰܢ

27

ܣܓܽܘܠܰܐ ܗ̱ܘ ܫܳܪܽܘܝܳܐ ܝܰܘܡܳܐ ܗܳܢܳܐ
ܕܟܳܣܳܐ ܕܦܽܘܪܩܳܢܳܐ ܡܛܰܫܰܝ ܗܘܳܐ ܒܶܗ

28

ܥܺܐܕܰܐ ܗ̱ܘ ܒܰܟܳܪܳܐ ܝܰܘܡܳܐ ܗܳܢܳܐ
ܕܡܰܒܟܰܪ ܙܳܟܶܐ ܠܟܽܠ ܥܰܕܥܺܕ̈ܺܝܢ

29

ܒܣܰܬܘܳܐ ܕܰܡܓܰܙܶܐ ܦܺܐܪ̈ܰܝ ܣܰܘ̈ܟܶܐ
ܡܶܢ ܣܰܬܳܐ ܥܩܰܪܬܳܐ ܦܺܐܪܳܐ ܕܢܰܚ ܠܰܢ

30

ܒܩܽܘܪܳܫܳܐ ܕܡܰܫܠܰܚ ܟܽܠ ܐܺܝܠܳܢܺܝ̈ܢ
ܢܽܘܪܒܳܐ ܐܰܦܪܰܥ ܠܰܢ ܡܶܢ ܒܶܝܬ ܐܺܝܫܰܝ

31

ܒܟܳܢܽܘܢ ܕܛܳܫܶܐ ܙܰܪܥܳܐ ܒܐܰܪܥܳܐ
ܫܶܘܚܰܬ ܡܶܢ ܟܰܪܣܳܐ ܫܒܶܠ ܚܰܝ̈ܶܐ

32

ܒܢܺܝܣܳܢ ܕܫܳܘܰܚ ܙܰܪܥܳܐ ܒܐܳܐܰܪ
ܒܶܗ ܙܶܪܥܰܬ ܢܰܦܫܶܗ ܟܰܦܳܐ ܒܐܰܪܥܳܐ

33

ܚܶܨܕܳܗܿ ܐܳܦ ܐܰܟܠܳܗܿ ܡܰܘܬܳܐ ܒܰܫܝܽܘܠ
ܘܰܨܪܳܝܗܝ ܣܰܡ ܚܰܝ̈ܶܐ ܕܰܟܣܶܐ ܗܘܳܐ ܒܶܗ

34

ܒܢܺܝܣܳܢ ܓܶܝܪ ܕܐܶܡܪ̈ܶܐ ܒܕܰܒܪܳܐ ܦܳܥܶܝ̈ܢ
ܠܟܰܪܣܳܐ ܥܰܠ ܗܘܳܐ ܒܶܗ ܐܶܡܰܪ ܦܶܨܚܳܐ

35

ܢܰܗܪܳܐ ܕܡܶܢܶܗ ܗܽܘ ܣܠܶܩܘ ܨܰܝܳܕ̈ܶܐ
ܡܶܢܶܗ ܥܡܰܕ ܘܰܣܠܶܩ ܨܳܐܶܕ ܟܽܘܠܳܐ

36

ܢܰܗܪܳܐ ܕܨܳܐܶܕ ܗܘܳܐ ܫܡܶܥܽܘܢ ܢܽܘܢܰܘ̈ܗܝ
ܡܶܢܶܗ ܣܠܶܩ ܨܳܕܶܗ ܨܳܐܶܕ ܐܢܳܫ̈ܳܐ

37

ܙܩܺܝܦܳܐ ܕܗܽܘ ܨܳܐܶܕ ܟܽܠ ܓܰܝܳܣܺܝ̈ܢ
ܒܶܗ ܨܳܕܶܗ ܠܚܰܝ̈ܶܐ ܠܗܰܘ ܓܰܝܳܣܳܐ

38

ܚܰܝܳܐ ܒܝܰܕ ܡܰܘܬܶܗ ܣܰܪܩܳܗܿ ܠܰܫܝܽܘܠ
ܨܳܪܳܗܿ ܘܐܰܦܪܰܚ ܡܶܢܳܗܿ ܟܶܢܫ̈ܶܐ ܫܶܠܡ̈ܶܐ

39

ܡܳܟܣ̈ܶܐ ܘܙܰܢܳܝ̈ܳܬܳܐ ܦܰܚ̈ܶܐ ܛܰܡ̈ܐܶܐ
ܠܦܰܚܰܘ̈ܗܝ ܕܰܢܟܺܝܠܳܐ ܨܳܕ ܩܰܕܺܝܫܳܐ

40

ܚܛܺܝܬܳܐ ܕܰܗܘܳܬ ܦܰܚܳܐ ܠܓܰܒܪ̈ܶܐ
ܥܰܒܕܳܗܿ ܡܰܚܙܺܝܬܳܐ ܠܬܰܝ̈ܳܒܳܬܳܐ

41

ܬܺܬܶܐ ܡܚܰܒܰܠܬܳܐ ܕܛܠܶܡܰܬ ܦܺܐܪ̈ܶܐ
ܠܙܰܟܰܝ ܐܰܝܟ ܦܺܐܪܳܐ ܩܰܪܶܒܬܶܗ ܗܘܳܬ

42

ܦܺܐܪܳܐ ܕܰܟܝܳܢܳܗܿ ܠܳܐ ܝܶܗܒܰܬ ܗܘܳܬ
ܝܶܗܒܰܬ ܕܶܝܢ ܦܺܐܪܳܐ ܚܰܕ ܡܰܠܳܠܳܐ

43

ܨܠܳܐ ܡܳܪܰܢ ܨܰܗܝܶܗ ܠܥܶܠ ܡܶܢ ܒܪܳܐ
ܘܨܳܕܳܗܿ ܠܰܨܗܺܝܬܳܐ ܒܡܰܝ̈ܳܐ ܕܫܰܐܶܠ

44

ܨܳܕ ܗܘܳܐ ܚܕܳܐ ܢܰܦܫܳܐ ܡܶܢ ܡܰܒܽܘܥܳܐ
ܘܰܗܦܰܟ ܨܳܕ ܒܳܗܿ ܗܽܘ ܠܟܽܠܶܗ ܟܰܪܟܳܐ

45

ܬܪ̈ܶܥܣܰܪ ܨܰܝܳܕܺܝܢ ܨܳܕ ܩܰܕܺܝܫܳܐ
ܘܰܗܦܰܟ ܨܳܕ ܒܗܽܘܢ ܠܟܽܠܳܗܿ ܒܪܺܝܬܳܐ

46

ܣܩܰܪܝܽܘܛܰܐ ܗ̱ܘ ܕܰܦܠܰܛ ܡܶܢ ܒܶܝܬ ܢܶܫܒܰܘ̈ܗܝ
ܘܢܶܦܠܰܬ ܠܳܗܿ ܒܨܰܘܪܶܗ ܡܰܚܢܽܘܩܺܝܬܳܐ

47

ܢܶܫܒܶܗ ܕܡܰܚܶܐ ܟܽܘܠ ܠܚܰܝ̈ܶܐ ܨܳܐܶܕ
ܘܰܕܦܳܠܶܛ ܡܶܢܶܗ ܦܳܠܶܛ ܡܶܢ ܚܰܝ̈ܶܐ

48

ܘܡܰܢܽܘ ܡܰܘܦܶܐ ܠܺܝ ܠܰܡܬܰܢܳܝܽܘ
ܥܽܘܕܪ̈ܳܢܶܐ ܦܪ̈ܺܝܫܶܐ ܕܰܟܣܶܝܢ ܒܳܟ ܡܳܪܝ

49

ܟܡܳܐ ܡܶܫܟܰܚ ܠܳܐܰܥ ܦܽܘܡܳܐ ܨܰܗܝܳܐ
ܡܶܢ ܓܰܘ ܡܰܒܽܘܥܳܗܿ ܕܐܰܠܳܗܽܘܬܳܐ

50

ܦܰܢܳܐ ܠܰܢ ܝܰܘܡܳܢ ܩܳܠ ܒܳܥܽܘܬܰܢ
ܨܠܽܘܬܰܢ ܕܰܒܡ̈ܶܠܶܐ ܬܶܗܘܶܐ ܒܰܥܒܳܕ̈ܶܐ

51

ܐܰܫܳܐ ܠܰܢ ܪܰܒܽܘܢܝ ܟܽܘܠ ܡܳܐ ܕܰܚܙܰܝܢ
ܥܰܕܥܺܕܳܟ ܢܶܥܒܰܪ ܛܳܒܳܐ ܕܰܫܡܰܥܢ

52

ܦܗܳܐ ܠܶܗ ܪܶܥܝܳܢܰܢ ܒܰܝܢܳܬ ܩ̈ܳܠܶܐ
ܐܳܘ ܩܳܠܶܗ ܕܐܰܒܽܘܗܝ ܫܰܝܶܢ ܩ̈ܳܠܶܐ

53

ܪܰܒܰܬ ܠܳܗܿ ܬܺܒܶܝܠ ܒܳܟ ܬܶܫܬܠܶܐ
ܕܒܳܟ ܗܽܘ ܫܠܺܝ ܝܰܡܳܐ ܡܶܢ ܡܰܚ̈ܫܽܘܠܰܘܗܝ

54

ܚܕܺܝܽܘ ܫܺܐܕ̈ܶܐ ܕܰܫܡܰܥܘ ܩܳܠ ܓܽܘܕܳܦܳܐ
ܥܺܝܪ̈ܶܐ ܢܶܚܕܽܘܢ ܒܰܢ ܐܰܝܟ ܕܰܡܥܳـ[ـܕܺܝܢ]

55

ܡܶܢ ܓܰܘ ܡܰܪܥܺܝܬܳܟ ܩܳܠ ܟܰܪܝܽܘܬܳܐ
ܒܳܟ ܗܽܘ ܡܚܰܕܶܐ ܟܽܠ ܬܶܚܕܶܐ ܥܳܢܳܟ

56

ܪܽܘܥܳܡܰܢ ܪܰܒܽܘܢܝ ܠܳܐ ܬܶܩܰܨ ܠܰܢ
ܡܶܬܪܰܥܰܡ ܦܽܘܡܰܢ ܟܰܕ ܗܽܘ ܚܰܛܳܝ

57

ܝܰܘܡܳܟ ܡܳܪܝ ܢܶܬܶܠ ܟܽܘܠ ܚܰܕ̈ܘܳܬܳܐ
ܒܗܰܒ̈ܳܒܰܝ ܫܰܝܢܳܐ ܢܶܥܒܶܕ ܦܶܨܚܳܟ

58

ܝܰܘܡܳܐ ܕܣܽܘܠܳܩܳܟ ܒܶܗ ܢܶܬܪܰܡܪܰܡ
ܥܰܡ ܠܰܚܡܳܐ ܚܰܕܬܳܐ ܢܶܗܘܶܐ ܕܽܘܟܪܳܢܶܗ

59

ܡܳܪܰܢ ܐܰܣܓܳܐ ܠܰܢ ܫܰܝܢܳܐ ܕܢܶܥܒܶܕ
ܬܠܳܬܳܐ ܥܰܕܥܺܕ̈ܶܝܗܿ ܕܐܰܠܳܗܽܘܬܳܐ

60

ܪܰܒ ܗܽܘ ܡܳܪܝ ܝܰܘܡܳܟ ܠܳܐ ܢܶܬܒܰܙܰܚ
ܡܝܰܩܰܪ ܗܽܘ ܟܽܠ ܐܢܳܫ ܝܽܘܡ ܡܰܘܠܳܕܳܟ

61

ܟܺܐܢܳܐ ܟܰܪ ܝܰܩܰܪ ܝܽܘܡ ܡܰܘܠܳܕܳܟ
ܕܗܶܪܽܘܕܶܣ ܝܰܩܰܪ ܝܽܘܡ ܡܰܘܠܳܕܶܗ

62

ܪܰܩܕܳܐ ܕܛܰܡܐܽܘܬܳܐ ܒܣܶܡ ܠܛܳܪܽܘܢܳܐ
ܠܳܟ ܡܳܪܝ ܢܶܒܣܰܡ ܠܳܟ ܩܳܠ ܢܰܟܦ̈ܳܬܳܐ

63

ܠܳܟ ܡܳܪܝ ܢܪܰܥܶܐ ܩܳܠ ܢܰܟ̈ܦܳܬܳܐ
ܕܬܶܛܰܪ ܦܰܓܪ̈ܰܝܗܶܝܢ ܩܰܕܺܝܫܳܐܺܝܬ

64

ܝܰܘܡܶܗ ܕܗܶܪܽܘܕܶܣ ܠܶܗ ܗܽܘ ܕܳܡܶܐ
ܐܳܦ ܝܰܘܡܳܟ ܕܺܝܠܳܟ ܠܳܟ ܗܽܘ ܕܳܡܶܐ

65

ܝܰܘܡܶܗ ܕܰܕܠܺܝܚܳܐ ܕܠܺܝܚ ܒܰܚܛܺܝܬܳܐ
ܘܰܫܦܶܐ ܐܰܟܘܳܬܳܟ ܝܰܘܡܳܟ ܫܰܦܝܳܐ

66

ܥܺܐܕܶܗ ܕܰܛܪܽܘܢܳܐ ܩܛܰܠ ܟܳܪܽܘܙܳܐ
ܒܥܰܕܥܺܕܳܟ ܟܽܠܢܳܫ ܫܽܘܒܚܳܐ ܡܰܟܪܶܙ

67

ܒܝܰܘܡܶܗ ܕܩܳܛܽܘܠܳܐ ܩܳܠܳܐ ܫܬܶܩ ܗܘܳܐ
ܒܝܰܘܡܳܟ ܕܶܝܢ ܕܺܝܠܳܟ ܩ̈ܳܠܶܐ ܕܥܺܐܕܳܐ

68

ܛܰܡܐܳܐ ܒܥܰܕܺܥܕܶܗ ܫܪܳܓܳܐ ܐܶܕܥܳܟ
ܕܰܢܛܰܫܶܐ ܚܶܫܟܳܐ ܥܰܠ ܓܰܝܳܪ̈ܶܐ

69

ܥܶܕܳܢ ܩܰܕܺܝܫܳܐ ܫܪ̈ܳܓܶܐ ܣܳܕܰܪ
ܕܢܶܥܪܽܘܩ ܚܶܫܽܘܟܳܐ ܥܰܡ ܟܰܣܝ̈ܳܬܶܗ
70 ܝܰܘܡܶܗ ܕܗܰܘ ܬܰܥܠܳܐ ܙܦܰܪ ܐܰܟܘܳܬܶܗ
ܘܩܰܕܺܝܫ ܥܰܕܥܺܕܶܗ ܕܐܶܡܰܪ ܩܽܘܫܬܳܐ

71

ܝܰܘܡܶܗ ܕܥܳܒܽܘܪܳܐ ܥܒܰܪ ܐܰܟܘܳܬܶܗ
ܘܝܰܘܡܳܟ ܐܰܟܘܳܬܳܟ ܠܥܳܠܰܡ ܩܰـ[ـܝܳܡ]

72

ܝܰܘܡܶܗ ܕܰܛܪܽܘܢܳܐ ܦܩܰܪ ܐܰܟܘܳܬܶܗ
ܕܫܶܠܝܶܗ ܒܰܩܛܺܝܪܶܗ ܩܳܠܳܐ ܟܺܐܢܳܐ

73

ܥܺܐܕܶܗ ܕܡܰܟܺܝܟܳܐ ܢܝܳܚܳܐ ܐܰܟܘܳܬܶܗ
ܕܰܕܢܺܝܚ ܗܽܘ ܫܶܡܫܶܗ ܥܰܠ ܥܳܫܽܘܩܰܘ̈ܗܝ

74

ܝܳܕܰܥ ܗܘܳܐ ܛܪܽܘܢܳܐ ܕܠܰܘ ܡܰܠܟܳܐ ܗܘܳܐ
ܒܰܕܓܽܘܢ ܝܰܗܒ ܐܰܬܪܳܐ ܠܰܡܠܶܟ ܡܰܠܟ̈ܶܐ

75

ܝܰܘܡܳܐ ܡܳܪܝ ܟܽܠܶܗ ܠܳܐ ܣܳܦܶܩ ܠܺܝ
ܕܐܶܬܩܽܘܠ ܩܽܘܠܳܣܳܟ ܥܰܡ ܩܽܘܠܩܳܠܶܗ

76

ܝܰܘܡܳܟ ܚܰܢܳܢܳܐ ܢܰܥܒܰܪ ܣܰܟܠܽܘܬܝ
ܕܥܰܡ ܝܰܘܡܳܐ ܛܰܡܐܳܐ ܬܰܩܶܠܬ ܝܰܘܡܳܟ

77

ܪܰܒ ܗܽܘ ܓܶܝܪ ܝܰܘܡܳܟ ܡܶܢ ܦܽܘܚܳܡܳܐ
ܘܠܳܐ ܡܨܶܐ ܡܶܬܦܰܚܰܡ ܥܰܡ ܝܰܘܡ̈ܳܬܰܢ

78

ܝܰܘܡܶܗ ܕܒܰܪ ܐܢܳܫܳܐ ܐܰܝܟ ܕܐܰܪܥܳܢܳܐ
ܘܝܰܘܡܶܗ ܕܐܰܠܳܗܳܐ ܐܰܝܟ ܕܐܰܠܳܗܳܐ

79

ܝܰܘܡܳܟ ܪܰܒ ܗܽܘ ܡܳܪܝ ܡܶܢ ܕܰܢܒܺܝ̈ܶܐ
ܘܰܫܩܰܠܬ ܩܰܪܶܒܬܶܗ ܠܰܕܩܳܛܽܘܠܳܐ

80

ܝܳܕܰܥ ܐܰܢ̱ܬ ܗܽܘ ܡܳܪܝ ܐܰܝܟ ܝܳܕܰܥ ܟܽܠ
ܕܬܶܫܡܰܥ ܦܽܘܚ̈ܳܡܶܐ ܕܦܰܚܶܡ ܠܶܫܳܢܝ

81

ܝܰܘܡܳܟ ܢܶܬܶܠ ܠܰܢ ܫܶܐܠܰܬ [ܚ̈ܰـ]ـܝܶܐ
ܕܝܰܘܡܶܗ ܕܗܰܘ ܝܳܗܶܒ ܫܶܐܠܰܬ ܡܰܘܬܳܐ

82

ܝܺܡܳܐ ܒܥܰܕܥܺܕܶܗ ܡܰܠܟܳܐ ܣܢܺܝܩܳܐ
ܕܦܶܠܓܳܗܿ ܕܡܰܠܟܽܘܬܶܗ ܬܗܶܐ ܐܰܓܰܪ ܪܰܩܕܳܐ

83

ܥܺܐܕܳܟ ܕܶܝܢ ܕܺܝܠܳܟ ܐܳܘ ܡܰܥܬܰܪ ܟܽܘܠ
ܢܶܬܪܳܐ ܕܦܰܪܟܽܘܟܳܐ ܒܙܶܕܩܳܐ ܢܶܫܕܶܐ

84

ܡܶܢ ܐܰܪܥܳܐ ܨܗܺܝܬܳܐ ܓܣܳܐ ܡܰܒܽܘܥܳܐ
ܕܗܽܘ ܣܦܰܩ ܕܰܢܣܰܒܰܥ ܨܰܗܝܳܐ ܕܥܰܡ̈ܡܶܐ

85

ܡܶܢ ܥܽܘܒܳܐ ܒܬܽܘܠܳܐ ܐܰܝܟ ܡܶܢ ܫܽܘܥܳܐ
ܫܘܰܚ ܙܰܪܥܳܐ ܕܡܶܢܶܗ ܗܘܰܝ̈ ܥ̈ܠܠܳܬܳܐ

86

ܐܰܘܨܪ̈ܶܐ ܕܠܳܐ ܡܶܢܝܳܢ ܡܠܳܐ ܗܘܳܐ ܝܰܘܣܶܦ
ܘܐܶܣܬܰܦܰܩܘ ܘܐܰܘܦܺܝܘ ܒܰܫ̈ܢܰܝ ܟܰܦܢܳܐ

87

ܚܕܳܐ ܫܒܶܠ ܩܽܘܫܬܳܐ ܝܶܗܒܰܬ ܠܰܚܡܳܐ
ܠܰܚܡܳܐ ܫܡܰܝܳܢܳܐ ܕܠܳܐ ܡܶܣܬܰܝܰܟ

88

ܠܰܚܡܳܐ ܕܰܩܨܳܐ ܗܘܳܐ ܒܽܘܟܪܳܐ ܒܕܰܒܪܳܐ
ܐܰܘܦܺܝ ܠܶܗ ܘܰܥܒܰܪ ܟܰܕ ܛܳܒ ܣܓܺܝ

89

ܗܦܰܟ ܬܽܘܒ ܘܰܩܨܳܐ ܗܘܳܐ ܠܰܚܡܳܐ ܚܰܕܬܳܐ
ܕܕܳܪ̈ܶܐ ܘܫܰܪ̈ܒܳܬܳܐ ܠܳܐ ܡܰܘܦܶܝܢ ܠܶܗ

90

ܐܰܘܦܺܝܘ ܕܶܝܢ ܫܰܒܥܳܐ ܠܰܚܡܺܝ̈ܢ ܕܰܩܨܳܐ
ܘܰܓܡܰܪܘ ܐܳܦ ܚܰܡܫܳܐ ܠܰܚ̈ܡܺܝܢ ܕܐܰܣܓܺܝ

91

ܚܰܕ ܠܰܚܡܳܐ ܕܰܩܨܳܐ ܙܟܳܗܿ ܠܰܒܪܺܝܬܳܐ
ܕܰܟܡܳܐ ܕܡܶܬܦܰܠܰܓ ܡܶܣܓܳܐ ܣܳܓܶܐ

92

ܡܠܳܐ ܬܽܘܒ ܐܰܓܳܢ̈ܶܐ ܚܰܡܪܳܐ ܪܰܒܳܐ
ܙܰܠܥܽܘܗܝ ܗܘܰܘ ܘܐܰܘܦܺܝ ܟܰܕ ܣܰܓܺܝܰܐܐ ܗ̱ܘ

93

ܟܰܕ ܟܳܣܳܐ ܕܝܰܗܒ ܙܥܽܘܪ ܗܘܳܐ ܫܶܩܝܶܗ
ܪܰܒ ܗܽܘ ܛܳܒ ܚܰܝܠܶܗ ܕܠܳܐ ܡܶܣܬܰܝܰܟ

94

ܟܳܣܳܐ ܕܰܡܩܰܒܶܠ ܟܽܠ ܚܰܡܪ̈ܳܢܺܝܢ
ܘܐܪܳܙܳܐ ܕܰܒܓܰܘܶܗ ܗܽܘܝܽܘ ܟܰܕ ܗܽܘ

95

ܚܰܕ ܠܰܚܡܳܐ ܕܰܩܨܳܐ ܠܳܐ ܡܶܬܬܰܚܰܡ
ܘܚܰܕ ܟܳܣܳܐ ܕܰܡܙܰܓ ܠܳܐ ܡܶܣܬܰܝܰܟ

96

ܚܶܛܬܳܐ ܕܐܶܙܕܰܪܥܰܬ ܠܝܰܘܡ̈ܶܐ ܬܠܳܬܳܐ
ܣܶܠܩܰܬ ܘܰܡܠܳܬܶܗ ܠܐܰܘܨܰܪ ܚ̈ܰܝܶܐ

97

ܠܰܝܚܡܰܐ ܗ̱ܘ ܪܽܘܚܳܢܳܐ ܐܰܝܟ ܝܳܗܽܘܒܶܗ
ܠܪ̈ܽܘܚܳܢܶܐ ܗܽܘ ܡܰܚܶܐ ܪܽܘܚܳܢܳܐܺܝܬ

98

ܘܐܰܝܢܳܐ ܕܢܳܣܶܒ ܠܶܗ ܦܰܓܪܳܢܳܐܺܝܬ
ܫܺܝܥܳܐܺܝܬ ܢܳܣܶܒ ܠܶܗ ܦܰܓܪܳܢܳܐܺܝܬ

99

ܠܰܚܡܰܐ ܗ̱ܘ ܕܰܚܢܳܢܳܐ ܦܰܪܽܘܫܳܐܺܝܬ
ܢܳܣܶܒ ܠܶܗ ܗܰܘܢܳܐ ܐܰܝܟ ܣܰܡ ܚ̈ܰܝܶܐ

100

ܐܶܢ ܕܶܒܚ̈ܶܐ ܕܡܺܝ̈ܬܶܐ ܒܰܫܡܳܐ ܕܫܺܐܕ̈ܶܐ
ܒܐܪܳܙܰܐ ܗ̱ܘ ܡܶܬܕܰܒܚܺܝܢ ܐܳܦ ܡܶܬܐܰܟܠܺܝܢ

101

ܠܩܽܘܕܫܳܐ ܕܦܽܘܪܫܳܢܳܐ ܟܡܳܐ ܙܳܕܶܩ ܠܰܢ
ܕܐܪܳܙܶܗ ܙܰܗܝܳܐܺܝܬ ܢܶܫܬܰܡܰܫ ܒܰܢ

102

ܕܐܳܟܶܠ ܡܶܢ ܕܶܒܚܳܐ ܒܰܫܡܳܐ ܕܫܺܐܕ̈ܶܐ
ܫܺܐܕܳܢܰܐ ܗܳܘܶܐ ܕܠܳܐ ܚܶܪܝܳܢܳܐ

103

ܕܐܳܟܶܠ ܡܶܢ ܠܰܚܡܶܗ ܕܰܫܡܰܝܳܢܳܐ
ܫܡܰܝܳܢܳܐ ܗܳܘܶܐ ܕܠܳܐ ܦܽܘܠܳܓܳܐ

104

ܡܰܠܶܦ ܠܰܢ ܚܰܡܪܳܐ ܕܐܰܟܘܳܬܶܗ ܗܽܘ
ܥܳܒܶܕ ܠܶܗ ܠܐܰܝܢܳܐ ܕܡܶܬ[ܚܶܝܢ] ܒܶܗ

105

ܣܳܢܶܐ ܓܶܝܪ ܣܰܓܺܝ ܠܰܕܪܳܚܶܡ ܠܶܗ
ܕܡܰܪܘܶܐ ܘܰܡܫܰܢܶܐ ܠܶܗ ܘܰܡܒܰܙܰܚ ܒܶܗ

106

ܡܰܠܶܦ ܠܰܢ ܢܽܘܗܪܳܐ ܕܐܰܟܘܳܬܶܗ ܗܽܘ
ܥܳܒܶܕ ܠܳܗܿ ܠܥܰܝܢܳܐ ܒܰܪܬ ܢܰܗܺܝܪܳܐ

107

ܥܰܝܢܳܐ ܒܝܰܕ ܢܽܘܗܪܳܐ ܚܙܳܬ ܦܽܘܪܣܳܝܳܐ
ܘܪܶܗܛܰܬ ܢܰܟܦܬܶܗ ܠܓܰܒܪܳܐ ܢܰܟܦܳܐ

108

ܗܽܘ ܗܰܘ ܦܽܘܪܣܳܝܳܐ ܚܰܡܰܪܐ ܗ̱ܘ ܥܰܒܕܶܗ
ܕܐܳܦ ܠܳܐ ܥܰܠ ܢܰܟ̈ܦܶܐ ܝܺܕܰܥ ܕܢܶܚܽܘܣ

109

ܙܰܝܢܶܗ ܕܰܢܟܺܝܠܳܐ ܠܰܒܫܶܗ ܒܽܘܟܪܳܐ
ܕܰܒܙܰܝܢܳܐ ܕܰܩܛܰܠ ܢܶܗܦܽܘܟ ܢܺܚܳܐ

110

ܒܩܰܝܣܳܐ ܕܩܰܛܠܰܢ ܒܶܗ ܒܶܗ ܐܶܬܦܰܨܺܝܢ
ܒܚܰܡܪܳܐ ܕܰܡܫܰܢܶܐ ܠܰܢ ܒܶܗ ܐܬܶܿܢܰܟܰܦܢ

111

ܒܐܶܠܥܳܐ ܕܡܶܢ ܐܳܕܳܡ ܐܶܫܬܰܡܛܰܬ ܗܘܳܬ
ܒܳܗܿ ܫܰܡܛܶܗ ܒܺܝܫܳܐ ܠܶܒܶܗ ܕܐܳܕܳܡ

112

ܕܢܰܚ ܡܶܢܳܗܿ ܕܐܶܠܥܳܐ ܚܰܝܠܳܐ ܟܰܣܝܳܐ
ܕܦܰܣܩܶܗ ܠܣܳܛܳܢܳܐ ܐܰܝܟ ܕܠܰܕܓܽܘܢ

113

ܒܗܳܝ ܓܶܝܪ ܩܺܒܽܘܬܳܐ ܣܶܦܪܳܐ ܟܣܳܐ ܒܳܗܿ
ܕܩܳܥܶܐ ܘܡܰܟܪܶܙ ܗܘܳܐ ܥܰܠ ܙܰܟܳܝܳܐ

114

ܗܘܳܐ ܕܶܝܢ ܐܳܦ ܬܰܡܳܢ ܐܪܳܙܳܐ ܓܰܠܝܳܐ
ܕܐܶܫܬܰܦܰܠ ܕܓܰܘܳܢ ܒܓܰܘ ܒܶܝܬ ܓܰܘܣܶܗ

115

ܐܶܬܳܐ ܠܶܗ ܫܽܘܡܠܳܝܳܐ ܒܳܬܰܪ ܐܪܳܙܳܐ
ܕܐܶܫܬܰܦܰܠ ܒܺܝܫܳܐ ܒܶܝܬ ܬܽܘܟܠܳܢܶܗ

116

ܒܪܺܝܟ ܗܽܘ ܗܰܘ ܕܐܶܬܳܐ ܘܫܰܠܶܡܘ ܗܘܰܘ ܒܶܗ
ܐܪܳ̈ܙܶܐ ܕܣܶܡܳܠܳܐ ܘܰܕܝܰܡܺܝܢܳܐ

117

ܓܰܡܪܶܗ ܠܗܰܘ ܐܪܳܙܳܐ ܕܰܗܘܳܐ ܒܐܶܡܪܳܐ
ܘܓܰܡܪܶܗ ܠܗܰܘ ܛܽܘܦܣܳܐ ܕܰܗܘܳܐ ܒܰܕܓܽܘܢ

118

ܒܪܺܝܟ ܗܽܘ ܕܒܐܶܡܪܳܐ ܕܩܽܘܫܬܳܐ ܦܰܪܩܰܢ
ܘܣܰܚܦܶܗ ܠܣܳܚܽܘܦܰܢ ܐܰܝܟ ܕܠܰܕܓܽܘܢ

119

ܒܟܳܢܽܘܢ ܕܐܰܪ̈ܺܝܟܺܝܢ ܠܰܝܠܰܘ̈ܳܬܳܐ
ܕܢܰܚ ܠܰܢ ܐܺܝܡܳܡܳܐ ܕܠܳܐ ܡܶܣܬܰܝܰܟ

120

ܒܣܰܬܘܳܐ ܕܰܟܡܺܝܪܳܐ ܒܪܺܝܬܳܐ ܟܽܠܳܗܿ
ܢܦܰܩ ܫܽܘܦܪܳܐ ܕܐܰܦܨܰܚ ܟܽܠ ܒܶܪ̈ܝܳܬܳܐ

121

ܣܰܬܘܳܐ ܕܥܳܒܶܕ ܠܳܗܿ ܠܐܰܪܥܳܐ ܥܩܰܪܬܳܐ
ܒܬܽܘܠܽܘܬܳܐ ܒܶܗ ܗܽܘ ܝܶܠܦܰܬ ܝܰܠܕܳܐ

122

ܟܳܢܽܘܢ ܕܰܡܫܰܠܐ ܚܶܒܠܶܝ̈ܗܿ ܕܐܰܪܥܳܐ
ܒܶܗ ܗܽܘ ܗܘܰܘ ܚܶܒ̈ܠܶܐ ܠܰܒܬܽܘܠܽܘܬܳܐ

123

ܐܶܡܪܳܐ ܫܳܪܽܘܝܳܐ ܠܳܐ ܐܢܳܫ ܠܽܘܩܕܰܡ
ܚܳܙܶܐ ܠܶܗ ܐܶܠܳܐ ܪ̈ܳܥܰܘܳܬܳܐ

124

ܐܳܦ ܐܶܡܰܪ ܩܽܘܫܬܳܐ ܒܰܥܕܶܢ ܝܰܠܕܶܗ
ܪܶܗܛܰܬ ܠܳܗܿ ܣܒܰܪܬܶܗ ܠܪ̈ܳܥܰܘܳܬܳܐ

125

ܐܰܟܒܰܪ ܐܳܦ ܬܰܡܳܢ ܥܳܦ ܕܽܘܡܳܪܳܐ
ܕܐܶܡܪܳܐ ܕܠܳܐ ܒܝܰܪܚܶܗ ܡܰܠܶܠ ܘܰܢܦܰܩ

126

ܕܐܶܡܪܳܐ ܕܠܳܐ ܒܙܰܒܢܶܗ ܢܗܶܐ ܟܳܪܽܘܙܳܐ
ܠܗܰܘ ܐܶܡܪܳܐ ܕܒܰܛܢܶܗ ܠܰܘ ܕܰܟܝܳܢܰܐ ܗ̱ܘ

127

ܚܙܳܝܗܝ ܕܺܐܒܳܐ ܣܳܒܳܐ ܠܐܶܡܰܪ ܚܰܠܒܳܐ
ܘܐܰܩܢܶܛ ܡܶܢܶܗ ܕܰܡܫܰܓܢܰܝ ܗܘܳܐ

128

ܕܰܠܒܼܶܫ ܓܶܝܪ ܕܺܐܒܳܐ ܠܒܽܘܫܳܐ ܕܥܶܪܒܳܐ
ܗܘܳܐ ܠܶܗ ܪܳܥܶܐ ܟܽܠ ܐܶܡܪܳܐ ܒܥܳܢܳܐ

129

ܕܡܳܐ ܕܰܣܥܳܐ ܝܰܥܢܳܐ ܥܰܠ ܡܰܟܺܝܟܳܐ
ܢܰܨܪܝܘܗܝ ܥܰܙܺܝܙܳܐ ܠܗܰܘ ܒܳܠܽܘܥܳܐ

130

ܩܽܘܕܳܫܳܐ ܫܪܳܐ ܒܟܰܪܣܳܐ ܦܰܓܪܳܢܳܐܺܝܬ
ܘܗܳܐ ܫܪܳܐ ܒܬܰܪܥܺܝܬܳܐ ܪܽܘܚܳܢܳܐܺܝܬ

131

ܡܰܪܝܰܡ ܕܰܒܛܰܢܬܶܗ ܣܢܳܬ ܙܽܘܘܳܓܳܐ
ܠܳܐ ܬܶܙܢܶܐ ܢܰܦܫܳܐ ܕܰܫܪܳܐ ܒܓܰܘܳܗܿ

132

ܕܰܪܓܰܫܬܳܗܿ ܒܶܗ ܡܰܪܝܰܡ ܡܟܺܝܪܳܗܿ ܫܶܒܩܰܬ
ܗܳܐ ܫܪܳܐ ܒܢܰܟܦ̈ܳܬܳܐ ܐܶܢ ܐܰܪܓܶܫ ܒܶܗ

133

ܠܳܐ ܡܰܪܓܶܫ ܚܰܪܫܳܐ ܒܪܰܥܡܳܐ ܪܰܒܳܐ
ܐܳܦ ܠܳܐ ܡܰܪܳܚܳܐ ܒܩܳܠ ܦܽܘܩܕܳܢܳܐ

134

ܒܗܺܝܠ ܗܽܘ ܓܶܝܪ ܚܰܫܳܐ ܒܰܥܕܶܢ ܦܰܩܚܳܐ
ܘܰܒܗܺܝܠ ܡܰܪܳܚܳܐ ܒܩܳܠ ܙܽܘܗܳܪܳܐ

135

ܠܚܰܪܫܳܐ ܐܶܢ ܓܰܢܚܶܗ ܪܰܥܡܳܐ ܕܚܺܝܠܳܐ
ܠܛܰܡܐܳܐ ܐܶܢ ܬܰܟܒܶܗ ܪܽܘܓܙܳܐ ܕܚܺܝܠܳܐ

136

ܚܰܪܫܳܐ ܕܠܳܐ ܫܳܡܰܥ ܠܰܘ ܡܰܪܫܽܘܬܳܐ ܗ̱ܝ
ܐܰܝܢܳܐ ܕܡܕܳܫ ܕܶܝܢ ܡܰܪܳܚܽܘܬܳܐ ܗ̱ܝ

137

ܡܶܢ ܙܒܰܢ ܕܶܝܢ ܠܰܙܒܰܢ ܗܳܘܶܐ ܪܰܥܡܳܐ
ܩܳܠܶܗ ܕܢܳܡܽܘܣܳܐ ܟܽܠܝܽܘܡ ܪܳܥܶܡ

138

ܠܳܐ ܢܶܣܟܰܪ ܐܶܕܢܰܝ̈ܢ ܕܰܡܩܰܛܪܶܓ ܠܰܢ
ܦܬܳܚ̈ܶܐ ܕܰܦܬܺܝܚܺܝܢ ܘܠܳܐ ܡܶܬܬܰܚܕܶܝܢ

139

ܬܰܪܥܳܐ ܕܡܰܫܡܰܥܬܳܐ ܦܬܺܝܚ ܒܰܟܝܳܢܳܐ
ܕܒܰܩܛܺܝܪܶܗ ܢܟܰܣ ܡܰܪܳܚܽܘܬܰܢ

140

ܬܰܪ̈ܥܶܐ [ܕܒܳܒ̈ܳܬܳܐ] ܘܰܬܪܰܥ ܦܽܘܡܳܐ
ܡܶܫܟܰܚ ܨܶܒܝܳܢܳܐ ܦܳܬܰܚ ܘܐܳܚܶܕ

141

ܢܶܚܙܶܐ - ܝܰܗܒ ܠܰܢ ܛܳܿܒܳܐ ܕܢܶܫܡܰܥ
-- ܕܢܶܬܬܰܚܕܽܘܢ ----

142

------ ----
--- ܙܰܘ̈ܥܶܝܗܿ ܡܶܢ ܨܶܒܝܳܢܰܢ

143

ܫܽܘܒܚܳܐ ܠܗܰܘ ܩܳܠܳܐ ܕܰܗܘܳܐ ܓܽܘܫܡܳܐ
ܘܰܠܡܶܠܰܬ ܪܳܡܳܐ ܕܰܗܘܳܬ ܦܰܓܪܳܐ

144

ܫܰܡܥܶܝ̈ܗܝ ܐܳܦ ܐܶܕ̈ܢܶܐ ܚ̈ܙܰܝܳܝܗܝ ܥܰܝ̈ܢܶܐ
ܡܳܫܳܝ̈ܗܝ ܐܳܦ ܐܺܝ̈ܕܶܐ ܘܐܰܟܠܶܗ ܦܽܘܡܳܐ

145

ܗܰܕܳܡ̈ܶܐ ܘܪ̈ܶܓܫܶܐ ܗܰܒܘ ܬܰܘܕܺܝܬܳܐ
ܠܗܰܘ ܕܐܶܬܳܐ ܘܐܰܚܺܝ ܟܽܠܶܗ ܓܽܘܫܡܳܐ

146

ܛܥܺܝܢܳܐ ܗܘܳܬ ܡܰܪܝܰܡ ܥܽܘܠܳܐ ܫܰܠܝܳܐ
ܟܰܕ ܒܶܗ ܗܽܘ ܟܣܶܝܢ ܗܘܰܘ ܟܽܠ ܠܶܫܳܢܺܝ̈ܢ

147

ܛܥܺܝܢ ܗܘܳܐ ܠܶܗ ܝܰܘܣܶܦ ܘܟܣܐ ܗܘܐ ܒܗ
ܟܝܳܢܳܐ ܫܰܬܺܝܩܳܐ ܕܡܶܢ ܟܽܠ ܩܰܫܺܝܫ

148

ܪܳܡܳܐ ܗܘܳܐ ܐܰܝܟ ܫܰܒܪܳܐ ܘܰܟܣܶܐ ܗܘܳܐ ܒܶܗ
ܓܰܙܳܐ ܕܚܶܟܡ̈ܳܬܳܐ ܕܰܠܟܽܠ ܣܳܦܶܩ

149

ܪܳܡܶܐ ܗܘܳܐ ܘܝܳܢܶܩ ܗܘܳܐ ܚܰܠܒܳܗܿ ܕܡܰܪܝܰܡ
ܘܝ̈ܳܢܩܳܢ ܡܶܢ ܛܽܘܒܶܗ ܟܽܘܠ ܒܶܪ̈ܝܳܬܳܐ

150

ܗܽܘܝܽܘ ܬܕܳܐ ܚܰܝܳܐ ܕܣܰܘܩܳܐ ܚܰܝܳܐ
ܐܰܝܢܶܩܘ ܡܶܢ ܚܰܝ̈ܰܘܗܝ ܡܺܝ̈ܬܶܐ ܘܰܚܝܰܘ

151

ܕܠܳܐ ܣܰܘܩܳܐ ܕܐܳܐܰܪ ܠܳܐ ܐܢܳܫ ܚܳܝܶܐ
ܕܠܳܐ ܚܰܝܠܶܗ ܕܰܒܪܳܐ ܠܳܐ ܐܢܳܫ ܩܳܐܶܡ

152

ܒܣܰܘܩܶܗ ܗܽܘ ܚܰܝܳܐ ܕܗܰܘ ܡܰܚܶܐ ܟܽܠ
ܬܰܠܝ̈ܳܢ ܢܶܫܡ̈ܳܬܳܐ ܕܰܠܥܶܠ ܘܕܰܠܬܰܚܬ

153

ܟܰܕ ܟܺܝܬ ܝܺܢܶܩ ܗܘܳܐ ܚܰܠܒܳܗܿ ܕܡܰܪܝܰܡ
ܗܽܘܝܽܘ ܡܰܝܢܶܩ ܗܘܳܐ ܚܰܝ̈ܶܐ ܠܟܽܘܠܳܐ

154

ܟܰܕ ܬܽܘܒ ܫܪܳܐ ܗܘܳܐ ܒܥܽܘܒܳܐ ܕܐܶܡܶܗ
ܒܥܽܘܒܶܗ ܫܰܪ̈ܝܳܢ ܗܘܰܝ̈ ܟܽܘܠ ܒܶܪ̈ܝܳܬܳܐ

155

ܫܠܳܐ ܗܘܳܐ ܐܰܝܟ ܥܽܘܠܳܐ ܘܗܽܘ ܦܳܩܶܕ ܗܘܳܐ
ܠܟܽܠܗܶܝܢ ܒܶܪ̈ܝܳܬܳܐ ܟܽܠ ܦܽܘܩܕ̈ܳܢܰܘܗܝ

156

ܒܶܠܥܳܕ ܓܶܝܪ ܒܽܘܟܪܳܐ ܠܳܐ ܐܢܳܫ ܡܶܫܟܰܚ
ܩܰܪܶܒ ܠܐܺܝܬܽܘܬܳܐ ܕܗܽܘ ܣܳܦܶܩ ܠܳܗܿ

157

ܬܠܳܬܺܝܢ ܟܺܝܬ ܫ̈ܢܺܝܢ ܕܰܗܘܳܐ ܒܐܰܪܥܳܐ
ܡܰܢܽܘ ܡܕܰܒܰܪ ܗܘܳܐ ܟܽܠ ܒܶܪ̈ܝܳܬܳܐ

158

ܡܰܢܽܘ ܡܩܰܒܶܠ ܗܘܳܐ ܟܽܘܠ ܩܽܘܪ̈ܒܳܢܺܝܢ
ܫܽܘܒܚܳܐ ܕܥܶܠܳܝ̈ܶܐ ܘܰܕܬܰܚ̈ܬܳܝܶܐ

159

ܟܽܠܶܗ ܒܥܽܘܡܩܳܐ ܗܘܳܐ ܘܟܽܠܶܗ ܒܪܰܘܡܳܐ
ܟܽܠܶܗ ܨܶܝܕ ܟܽܠ ܗܘܳܐ ܘܟܽܠܶܗ ܨܶܝܕ ܚܰܕ

160

ܦܰܓܪܶܗ ܒܓܰܘ ܟܰܪܣܶܗ ܟܰܕ ܡܶܨܛܰܝܰܪ
ܚܰܝܠܶܗ ܡܪܰܟܶܒ ܗܘܳܐ ܟܽܠ ܗܰܕܳܡܺܝ̈ܢ

161

ܟܰܕ ܡܶܬܨܺܝܪ ܒܰܛܢܳܐ ܕܰܒܪܳܐ ܒܟܰܪܣܳܐ
ܗܽܘܝܽܘ ܨܳܐܶܪ ܗܘܳܐ ܥܽܘ̈ܠܶܐ ܒܟܰܪܣܳܐ

162

ܟܰܕ ܡܶܬܨܺܝܪ ܒܰܛܢܳܐ ܕܰܒܪܳܐ ܒܟܰܪܣܳܐ
ܗܽܘܝܽܘ ܨܳܐܶܪ ܗܘܳܐ ܥܽܘ̈ܠܶܐ ܒܟܰܪܣܳܐ

163

ܠܰܘ ܬܽܘܒ ܐܰܝܟ ܕܰܡܚܺܝܠ ܦܰܓܪܶܗ ܒܩܰܝܣܳܐ
ܗܳܟܰܢܳܐ ܡܚܺܝܠ ܗܘܳܐ ܚܰܝܠܶܗ ܒܩܰܝܣܳܐ

164

ܟܰܕ ܓܶܝܪ ܥܰܠ ܩܰܝܣܳܐ ܗܽܘ ܡܺܝ̈ܬܶܐ ܐܰܚܺܝ
ܦܰܓܪܶܗ ܐܰܚܺܝ ܐܶܢܽܘܢ ܐܳܘ ܨܶܒܝܳܢܶܗ

165

ܗܳܟܰܢ ܟܰܕ ܟܽܠܶܗ ܫܪܳܐ ܗܘܳܐ ܒܟܰܪܣܳܐ
ܨܶܒܝܳܢܶܗ ܟܰܣܝܳܐ ܟܽܠ ܣܳܥܰܪ ܗܘܳܐ

166

ܚܙܺܝ ܓܶܝܪ ܕܟܽܘܠܶܗ ܒܩܰܝܣܳܐ ܬܠܶܐ ܗܘܳܐ
ܚܰܝܠܶܗ ܕܶܝܢ ܐܰܙܺܝܥ ܟܽܠ ܒܶܪ̈ܝܳܬܳܐ

167

ܐܰܚܫܶܟ ܓܶܝܪ ܫܶܡܫܳܐ ܘܐܰܙܺܝܥ ܐܰܪܥܳܐ
ܨܰܪܺܝ ܗܘܳܐ ܩܰܒܪ̈ܶܐ ܘܐܰܦܶܩ ܡܺܝ̈ܬܶܐ

168

ܚܙܺܝ ܟܺܝܬ ܕܟܽܠܶܗ ܒܰܙܩܺܝܦܳܐ ܗܘܳܐ
ܟܰܕ ܬܽܘܒ ܐܺܝܬܰܘܗܝ ܗܘܳܐ ܟܽܘܠܶܗ ܨܶܝܕ ܟܽܘܠ

169

ܗܳܟܰܢ ܐܺܝܬܰܘܗܝ ܗܘܳܐ ܟܽܘܠܶܗ ܒܟܰܪܣܳܐ
ܟܰܕ ܬܽܘܒ ܐܺܝܬܰܘܗܝ ܗܘܳܐ ܟܽܠܶܗ ܒܟܽܘܠܳܐ

170

ܟܰܕ ܟܺܝܬ ܒܰܙܩܺܝܦܰܐ ܗ̱ܘ ܡܺܝ̈ܬܶܐ ܐܰܚܺܝ
ܗܳܟܰܢ ܟܰܕ ܥܽܘܠܰܐ ܗ̱ܘ ܨܳܐܰܪ ܥ̈ܘܠܶܐ ܗ̱ܘ

171

ܟܰܕ ܗܽܘ ܩܛܺܝܠܳܐ ܗܘܳܐ ܩܰܒܪ̈ܶܐ ܦܳܬܰܚ
ܟܰܕ ܗܽܘ ܒܟܰܪܣܳܐ ܗܘܳܐ ܦܬܰܚ ܟܰܪ̈ܣܳܬܳܐ

172

ܬܰܘ ܫܡܰܥܘ ܚܰܒܪ̈ܰܝ ܥܰܠ ܒܰܪ ܟܰܣܝܳܐ
ܕܰܓܳܠܳܐ ܗܘܳܐ ܒܦܰܓܪܶܗ ܘܰܟܣܶܐ ܚܰܝܠܶܗ

173

ܚܰܝܠܶܗ ܓܶܝܪ ܕܰܒܪܳܐ ܚܰܝܠܰܐ ܗ̱ܘ ܫܰܪܝܳܐ
ܠܳܐ ܚܒܰܫܬܶܗ ܟܰܪܣܳܐ ܐܰܝܟ ܕܰܠܦܰܓܪܳܐ

174

ܟܰܕ ܗܽܘ ܓܶܝܪ ܚܰܝܠܳܐ ܫܪܳܐ ܗܘܳܐ ܒܟܰܪܣܳܐ
ܗܽܘܝܽܘ ܨܳܐܰܪ ܗܘܳܐ ܥܽܘ̈ܠܶܐ ܒܟܰܪܣܳܐ

175

ܚܰܝܠܶܗ ܥܰܦܺܝܩ ܗܘܳܐ ܠܳܗܿ ܠܗܳܝ ܕܥܰܦܶܩܬܶܗ
ܕܐܶܢ ܩܳܦܶܣ ܚܰܝܠܶܗ ܢܳܦܶܠ ܠܶܗ ܟܽܠ

176

ܚܰܝܠܳܐ ܟܺܝܬ ܕܐܰܚܺܝܕ ܟܽܠ ܒܶܪ̈ܝܳܬܳܐ
ܟܰܕ ܗܽܘ ܒܓܰܘ ܟܰܪܣܳܐ ܗܽܘ ܠܳܐ ܐܰܪܦܺܝ ܟܽܠ

177

ܨܳܪ ܗܘܳܐ ܠܰܩܢܽܘܡܶܗ ܨܰܠܡܳܐ ܒܟܰܪܣܳܐ
ܘܨܳܪ ܗܘܳܐ ܒܟܽܠ ܟܰܪ̈ܣܳܢ ܟܽܠ ܦܰܪ̈ܨܽܘܦܺܝܢ

178

ܟܰܕ ܗܽܘ ܡܶܬܪܰܒܶܐ ܒܶܝܬ ܡܶܣ̈ܟܺܢܶܐ
ܡܶܢ ܐܰܘܨܰܪ ܣܰܒܥܳܐ ܠܟܽܠ ܙܳܐܶܢ ܗܘܳܐ

179

ܟܰܕ ܬܽܘܒ ܡܫܰܚܬܶܗ ܗܳܝ ܕܰܡܫܰܚܬܶܗ
ܒܰܛܠܶܗ ܘܰܒܡܶܛܪܶܗ ܠܟܽܠ ܡܳܫܰܚ ܗܘܳܐ

180

ܡܓܽܘ̈ܫܶܐ ܩܰܪܶܒܘ ܗܘܰܘ ܡܽܘܪܳܐ ܘܕܰܗܒܳܐ
ܟܰܕ ܒܶܗ ܟܣܶܐ ܗܘܳܬ ܣܺܝܡܰܬ ܥܽܘܬܪܳܐ

181

ܡܽܘܪܳܐ ܘܗܶܪ̈ܽܘܡܶܐ ܕܐܰܟܺܝܢ ܘܰܒܪܳܐ
ܩܰܪܶܒܘ ܠܶܗ ܡܓܽܘ̈ܫܶܐ ܠܶܗ ܡܶܢ ܕܺܝܠܶܗ

182

ܒܚܰܝܠܰܐ ܗ̱ܘ ܕܡܶܢܶܗ ܣܶܦܩܰܬ ܡܰܪܝܰܡ
ܕܢܶܛܥܰܢ ܗܘܳܐ ܥܽܘܒܳܗܿ ܠܗܰܘ ܕܰܛܥܺܝܢ ܟܽܠ

183

ܡܶܢ ܓܰܙܳܐ ܪܰܒܳܐ ܕܟܽܠ ܒܶܪ̈ܝܳܬܳܐ
ܝܶܗܒܰܬ ܠܶܗ ܡܰܪܝܰܡ ܟܽܠ ܡܳܐ ܕܝܶܗܒܰܬ

184

ܝܶܗܒܰܬ ܠܶܗ ܚܰܠܒܳܐ ܡܶܢ ܗܰܘ ܕܐܰܟܝܰܢ
ܝܶܗܒܰܬ ܠܶܗ ܐܽܘܟܠܳܐ ܡܶܢ ܗܰܘ ܕܰܒܪܳܐ

185

ܝܰܗܒ ܚܰܠܒܳܐ ܠܡܰܪܝܰܡ ܐܰܝܟ ܐܰܠܳܗܳܐ
ܗܦܰܟ ܝܰܢܩܶܗ ܡܶܢܳܗܿ ܐܰܝܟ ܒܰܪ ܐܢܳܫܳܐ

186

ܛܰܥܢܳܝܗܝ ܗ̈ܘܰܝ ܐܺܝܕ̈ܶܝܗܿ ܕܐܰܩܶܠ ܥܽܘܙܶܗ
ܘܥܰܦܶܩܬܶܗ ܟܰܢܦܳܗܿ ܕܐܰܙܥܰܪ ܢܰܦܫܶܗ

187

ܡܶܬܚܳܐ ܕܪܰܒܽܘܬܶܗ ܡܰܢ ܡܶܫܟܰܚ ܗܘܳܐ
ܟܪܺܝ ܡܽܘܫ̈ܚܳܬܶܗ ܨܶܝܕ ܬܰܟܣܺܝܬܳܐ

188

ܙܶܩܪܰܬ ܘܐܰܠܒܶܫܬܶܗ ܕܫܰܠܰܚ ܫܽܘܒܚܶܗ
ܡܶܫܚܰܬ ܙܶܩܪܰܬ ܠܶܗ ܕܟܪܺܝ ܢܰܦܫܶܗ

189

ܝܰܡܳܐ ܛܰܥܢܶܗ ܗܘܳܐ ܫܠܺܝ ܘܐܶܫܬܰܗܺܝ
ܘܐܰܝܟܰܢ ܟܰܝ ܛܰܥܢܶܗ ܥܽܘܒܶܗ ܕܝܰܘܣܶܦ

190

ܒܛܰܢܬܶܗ ܘܐܶܨܛܰܪܝܰܬ ܟܰܪܣܳܗܿ ܕܰܫܝܽܘܠ
ܘܐܰܝܟܰܢ ܣܰܝܒܰܪܬܶܗ ܟܰܪܣܳܗܿ ܕܡܰܪܝܰܡ

191

ܟܺܐܦ̈ܶܐ ܕܥܰܠ ܩܰܒܪ̈ܶܐ ܒܩܳܠܶܗ ܨܪܺܝ
ܘܐܰܝܟܰܢ ܣܰܝܒܰܪܬܶܗ ܟܶܢܦܳܐ ܕܡܰܪܝܰܡ

192

ܐܶܬܺܝܬ ܠܡܽܘܟܳܟܳܐ ܕܰܠܟܽܠ ܬܺܚܶܐ
ܫܽܘܒܚܳܐ ܠܳܟ ܡܶܢ ܟܽܠ ܕܰܚܝܰܘ ܒܺܐܝܕܳܟ

193

ܡܰܢܽܘ ܡܨܶܐ ܕܢܺܐܡܰܪ ܥܰܠ ܒܰܪ ܟܰܣܝܳܐ
ܕܰܢܚܶܬ ܘܐܶܬܥܰܛܰܦ ܦܰܓܪܳܐ ܒܟܰܪܣܳܐ

194

ܢܦܰܩ ܗܘܳܐ ܘܐܰܝܟ ܥܽܘܠܳܐ ܐܰܝܢܶܩ ܚܰܠܒܳܐ
ܘܒܶܝܬ ܫܰܒܪ̈ܶܐ ܫܳܦܶܦ ܒܰܪ ܡܳܪܶܐ ܟܽܠ

195

ܒܫܽܘܩܳܐ ܐܰܝܟ ܫܰܒܪܳܐ ܚܳܙܶܝܢ ܗܘܰܘ ܠܶܗ
ܟܰܕ ܫܰܪܝܳܐ ܗܘܳܬ ܒܶܗ ܪܶܚܡܰܬ ܟܽܘܠܳܐ

196

ܒܓܰܠܝܳܐ ܟܪ̈ܺܝܟܺܝܢ ܠܶܗ ܥܺܝܪ̈ܶܐ ܒܕܶܚܠܳܐ

197

ܦܨܺܝܚ ܗܘܳܐ ܨܶܝܕ ܫܰܒܪ̈ܶܐ ܐܰܝܟ ܝܰܠܽܘܕܳܐ
ܕܚܺܝܠ ܗܘܳܐ ܨܶܝܕ ܥܺܝܪ̈ܶܐ ܐܰܝܟ ܦܳܩܽܘܕܳܐ

198

ܕܚܺܝܠ ܗܘܳܐ ܠܝܽܘܚܰܢܳܢ ܕܢܶܫܪܶܐ ܡܣܳܢܰܘ̈ܗܝ
ܚܘܺܝܚ ܗܘܳܐ ܠܚܰܛܳܝ̈ܶܐ ܕܰܢܫܰܩܘ ܪ̈ܶܓܠܰܘܗܝ

199

ܥܺܝܪ̈ܶܐ ܐܰܝܟ ܥܺܝܪ̈ܶܐ ܚܳܙܶܝܢ ܗܘܰܘ ܠܶܗ
ܒܡܽܘܫܚܳܬ ܐܺܝܕܰܥܬܶܗ ܟܽܠ ܐܢܳܫ ܚܙܳܝܗܝ

200

ܒܐܰܒܽܘܗܝ ܗܽܘ ܒܰܠܚܽܘܕ ܐܺܝܬܰܘܗܝ ܟܰܝܠܳܐ
ܫܠܳܡܳܐ ܕܺܝܕܰܥܬܶܗ ܕܝܳܕܰܥ ܕܰܟܡܳܐ ܗܽܘ

202

ܒܟܰܝ̈ܠܺܝܢ ܕܶܝܢ ܟܰܝ̈ܠܺܝܢ ܩܢܶܝܢ ܝܺܕܰܥܬܶܗ
ܟܝܳܢ̈ܶܐ ܕܥܶܠܳܝ̈ܶܐ ܥܰܡ ܬܰܚ̈ܬܳܝܶܐ

203

ܗܽܘܝܽܘ ܡܳܪܶܐ ܟܽܠ ܝܳܗܶܒ ܠܰܢ ܟܽܠ
ܘܗܽܘܝܽܘ ܡܰܥܬܰܪ ܟܽܠ ܝܳܙܶܦ ܡܶܢ ܟܽܠ

204

ܗܽܘܝܽܘ ܝܳܗܶܒ ܟܽܠ ܐܰܝܟ ܠܳܐ ܣܢܺܝܩܳܐ
ܘܗܳܦܶܟ ܝܳܙܶܦ ܟܽܠ ܐܰܝܟ ܚܰܣܺܝܪܳܐ

205

ܝܰܗܒ ܒܰܩܪ̈ܶܐ ܘܥܶܪ̈ܒܶܐ ܐܰܝܟ ܒܳܪܽܘܝܳܐ
ܗܦܰܟ ܘܫܰܐܶܠ ܕܶܒܚ̈ܶܐ ܐܰܝܟ ܚܰܣܺܝܪܳܐ

206

ܥܒܰܕ ܡܰܝ̈ܳܐ ܚܰܡܪܳܐ ܐܰܝܟ ܥܳܒܽܘܕܳܐ
ܗܦܰܟ ܐܶܫܬܺܝ ܡܶܢܶܗ ܐܰܝܟ ܡܶܣܟܺܢܳܐ

207

ܡܶܢ ܕܺܝܠܶܗ ܡܙܰܓ ܠܶܗ ܒܶܝܬ ܡܶܫܬܽܘܬܳܐ
ܚܰܡܪܶܗ ܡܙܰܓ ܐܰܫܩܺܝ ܟܰܪ ܕܐܶܙܕܰܡܰܢ

208

ܒܚܽܘܒܶܗ ܗܽܘ ܝܺܪܶܒ ܫܶܡܥܽܘܢ ܣܳܒܳܐ
ܕܰܩܪܶܒ ܡܳܝܽܘܬܳܐ ܠܗܰܘ ܡܰܚܶܐ ܟܽܠ

209

ܒܚܰܝܠܰܐ ܗ̱ܘ ܕܡܶܢܶܗ ܛܰܥܢܶܗ ܫܶܡܥܽܘܢ
ܗܽܘܝܽܘ ܡܩܰܪܒܳܢܶܗ ܐܶܬܩܰܪܰܒ ܒܶܗ

210

ܝܰܗܒ ܗܘܳܐ ܣܝܳܡ ܐܺܝܕܳܐ ܠܡܽܘܫܶܐ ܒܛܽܘܪܳܐ
ܘܫܰܩܠܳܗܿ ܒܓܰܘ ܢܰܗܪܳܐ ܡܶܢ ܝܽܘܚܰܢܳܢ

211

ܒܚܰܝܠܳܐ ܕܡܰܘܗܰܒܬܶܗ ܣܰܦܶܩ ܝܽܘܚܰܢܳܢ
ܘܐܰܥܡܶܕ ܐܰܪܥܳܢܳܐ ܠܰܫـ[ـܡܰܝܳܢܳܐ]

212

ܒܚܰܝܠܰܐ ܗ̱ܘ ܕܡܶܢܶܗ ܛܥܰܢܬܶܗ ܐܰܪܥܳܐ
ܐܶܙܰܠܬܝ ܕܬܶܫܬܪܶܐ ܘܚܰܙܩܳܗܿ ܚܰܝܠܶܗ

213

ܡܳܪܬܳܐ ܕܡܶܢ ܕܺܝܠܶܗ ܐܰܘܟܶܠܬܶܗ ܗܘܳܬ
ܛܳܥܽܘ̈ܡܶܐ ܕܒܳܪ̈ܶܝܢ ܠܶܗ ܣܳܡܰܬ ܩܽܘܕܡܰܘܗܝ

214

ܡܶܢ ܕܺܝܠܶܗ ܢܕܰܪܘ ܗܘܰܘ ܟܽܠ ܝܰܗ̈ܽܘܒܶܐ
ܡܶܢ ܓܰܙܶܗ ܐܰܪܡܺܝܘ ܥܰܠ ܦܳܬܽܘܪܶܗ

ܫܠܶܡ